Papersnake/gushiwen huggingface dataset:
鹿走勿逐自复，戏成
张煌言（明代）

失鹿何曾得鹿期，重来岂献牡丹枝；隍中蕉叶原非梦，为待仙人夹毂随。
满江红·节物匆匆
郭应祥（宋代）

节物匆匆，又还见、浓春入眼。那更是、晓风初扇，宿云都卷。蝶舞已便花蕊乱，燕归仍惬香泥暖。又何须、女手学春工，并刀翦。欢乐事，郊坰遍。游赏处，轮蹄远。听谁家弦管，日开华宴。有客摛毫多丽句，惭予拆袜无长线。问新来、诗酒顿然疏，怎消遣。
渔家
李含章（宋代）

数家茅屋枕鱼矶，岁岁生涯在渺瀰。
鸡犬怪人奔竹径，儿孙逢客倚柴篱。
壁悬簑笠残烟雨，门对溪山阅盛衰。
一曲新歌一船月，夜深来往碧涟漪。
题长滩铺
李吕（宋代）

一丘一壑吾臭味，真是真非孰有无。
月笛烟蓑秋正好，急须归钓渚溪鱼。
以上《勾吴盛氏宗谱》卷四《冰壑公诗》Author:盛颛题龙凤泉
盛颙（明代）

龙泉如线发山灵，地阔天关未定名。落沼澄清云有影，腾空霏润雨无声。

竹竿远爱山僧引，石壁犹存太守评。近较丞疵亭下水，清风两腋一般生。
春日杂言十一首 其五
赵蕃（宋代）

买得荒园近坞居，但供樵牧废犁锄。漫营篱落今将合，犹恨人工乏剩馀。
怨词
王昭君（两汉）

秋木萋萋，其叶萎黄，有鸟处山，集于苞桑。
养育毛羽，形容生光，既得行云，上游曲房。
离宫绝旷，身体摧藏，志念没沉，不得颉颃。
虽得委禽，心有徊惶，我独伊何，来往变常。
翩翩之燕，远集西羌，高山峨峨，河水泱泱。
父兮母兮，进阻且长，呜呼哀哉！忧心恻伤。
洞庭庙
白玉蟾（宋代）

樯乌啼罢纸灰飞，神去神来人不知。
惟有金沙堆下水，东西南北任风吹。
寄题邹虞卿觌仙阁
杨万里（宋代）

仙山去天才一握，与山相高邹氏阁。
月波吹面寒欲冰，斗柄挂氏危不落。
叶县双凫那复飞？缑山一鹤何时归？
王仙肯来阁上否？共丝麟脯倾天酒。
豫章董瞿老求诗
李彭（宋代）

珍重胶西相，风流后叶孙。退藏羞射策，旷远颇窥园。

韵绝五峰秀，句奇三峡喧。羌山多胜践，周礼鲁俱存。
和君时弟有感
彭汝砺（宋代）

鬓发非蓬草，秋来亦自衰。简书公迫促，岁月细推移。

见客簪裳懒，登楼杖履迟。故园松菊在，归计定何时。
次韵张恕戏王巩〈去岁此日大雪，仆醉定国东
苏辙（宋代）

二君豪俊并侯家，歌舞争妍不受夸。
闻道肌肤如素练，更堪鬓发似飞鸦。
宋铙歌鼓吹曲 其一
谢翱（宋代）

日离海，青曈昽。沃以积水，涵苍穹。神光隐，豹雾空。

气呼吸，为蛇龙。赤云衣，紫霓从。吹白众宿，歌大风。

天吴遁，清海宫。
句
李湜（宋代）

迸石如散珠，穿云似流玉。
为翁载道同年题望云图
张宁（明代）

云飞处，泸之浔，朝朝暮暮生幽阴。天高地迥望不极，长风落日愁人心。

忆昔童稚年，慈颜蚤相背。萱花再发椿株荣，白首青毡望儿贵。

儿今已贵双亲存，萧条菽水违晨昏。吴中烟水空回首，三峡哀猿啼断魂。

君门万里从来语，翻笑庭闱今复尔。悠悠忠孝两迟回，却望孤云泪如雨。

踌蹰未已云飘扬，欲飞无翼川无梁。儿心愿作西郊雨，万里随云下故乡。
点绛唇·竹外梅花
王之道（宋代）

竹外梅花，檀心玉颊春初透。一池风皱。妙语天生就。有个人人，袅娜灵和柳。君知否。目成心授。何日同携手。
上黄参政寿七首 其二
许及之（宋代）

谁识金仙抱送时，年年惟有早梅知。只今不负调羹信，造化工深物自私。
梅花五绝 其四
方一夔（宋代）

风味酸寒冰齿牙，谁知烟雨送诗家。删前不是无题品，未有文章说到花。
周公谨砚（四首选二）
黄宗羲（清代）

弁阳片石出塘栖，馀墨犹然积水湄。
一半已书亡宋事，更留一半写今时。

剩水残山字句饶，剡源仁近共推敲。
砚中斑驳遗民泪，井底千年恨未销。
寄怀徐行仲
赵蕃（宋代）

梦想西禅寺，春阴绕夏池。
投枝语鸟雀，叩槛出鱼龟。
用舍平生学，嬉娱即是诗。
觅公端不晚，江涨即东之。
满庭芳
杨泽民（宋代）

春过园林，雨馀池沼，嫩荷点点青圆。昼长人静，芳树欲生烟。

一径幽通邃竹，松风漱、石齿溅溅。平生志，功名未就，先觅五湖船。

不如，归去好，良田二顷，茅舍三椽。任高歌月下，痛饮花前。

果解忘情寄意，又何在、频抚无弦。烟波友，扁舟过我，相伴白鸥眠。
松微（修行里张家宅南亭作）
白居易（唐代）

月好好独坐，双松在前轩。西南微风来，潜入枝叶间。

萧寥发为微，半夜明月前。寒山飒飒雨，秋琴泠泠弦。

一闻涤炎暑，再听破昏烦。竟夕遂不寐，心体俱翛然。

南陌车马动，西邻歌吹繁。谁知兹檐下，满耳不为喧。
宿建昌县公馆听雨和周玉岩都宪
陆深（明代）

五月溪山路，水深云更深。溪梁连近麓，帆影掠长林。

巨浸愁农事，重阴伤客心。翻将经济意，时向簿书寻。
出礼部试院王才元惠梅花三种皆妙绝戏答三首
黄庭坚（宋代）

病夫中岁屏杯杓，百叶缃梅触拨人。
拂杀官黄春有思，满城桃李不能春。
和博古直五首
蒲寿宬（宋代）

涉世思夷涂，理生有常道。
抱甕灌我园，充盘戒邻枣。
秋色何苍然，惕焉履霜早。
伟哉骑鲸人，期兹浣花老。
渺渺无穷门，何由拾瑶草。
惟爱柴桑翁，称心固云好。
十二月初六日龟藏夜有感
舒岳祥（宋代）

厉厉岁于迈，栗栗风向遒。
老骥倦长坡，卧樵如罢牛。
时时一长呈，惭与蝼蚁俦。
高鸿志万里，矰缴非所忧。
胡为苦哀鸣，失类中道休。
壮士今则已，偃仰搔白头。
读书有分限，眼暗志未酬。
转蓬从风起，直上晴空游。
流星下至地，化石空山幽。
升沉亦何常，念此涕泪流。
夏景 林风凉不绝
刘辰翁（宋代）

不可居无竹，清风动满林。长无如夏日，凉不绝予襟。

安得秋如许，能令午正阴。两间何舋舋，三径自深深。

簟玉翻如水，檐冰语至今。故人千万里，明月两知心。
游邓尉徐氏山庄
黄渊耀（明代）

发地结菁茅，空山映虚白。筼筜留清阴，梅花若素积。

湖光照心明，滔滔沧溟窄。西岑极远目，微茫数峰碧。

东邻圣恩寺，窅然喧中寂。风里佛香回，若为往来客。

蹇连困登临，神疲为锁坼。同游两三人，喜折登山屐。

佳境难久留，反使心不适。萦回出林杪，疾去寻幽迹。
舟次白鹭洲再寄安中尚书用李白寄杨江宁韵 其二
郭祥正（宋代）

终朝荡双桨，夜泊碧芦洲。重城已在望，闻公晏层楼。

华灯灿繁星，浩歌正忘忧。宾朋集珠履，佳节临千秋。

愿言刷微羽，一饮清冷流。举目送高凤，箫韶洗民愁。
德寿宫即事六首
任希夷（宋代）

宴归还驾七香车，一夕天开六出花。
瑞色先凝紫宸殿，人光重到玉皇家。
寄李伯起李伯襄诸子
李云龙（明代）

凤笙曾向隔溪闻，此日仙源路已分。藜杖乍移花底月，荷衣犹带洞中云。

探来秘检堪遗俗，佩有灵符可赠君。自笑尘缘销未得，却教猿鹤怨离群。
题山居逸人
黄滔（唐代）

十亩余芦苇，新秋看雪霜。
世人谁到此，尘念自应忘。
斜日风收钓，深秋雨信梁。
不知双阙下，何以谓轩裳。
观潮三首
苏颂（宋代）

横江白浪涌崔嵬，应是波神羽卫来。
陛戟百重驰道远，舳舻千里峭帆开。
缓如积雪飞霜路，急似砅崖转石雷。
惟有东西争渡者，暮还朝往任相催。
清暑
张九成（宋代）

碧纱灯照素屏风，满院凉生秋意浓。
谁信人间五六月，清寒如在玉壶中。
夜对流萤作
韦应物（唐代）

月暗竹亭幽，萤光拂席流。
还思故园夜，更度一年秋。
自惬观书兴，何惭秉烛游。
府中徒冉冉，明发好归休。
春
范镇（宋代）

绛萼梅初蕊，青条柳未阴。
群芳自先后，一气本无心。
送知府吴龙图
文同（宋代）

国初已来治蜀者，处置尽自乖崖公。
当时奏使便宜敕，不与天崖州府同。
行之已及八十载，奸宄消伏谁之功。
因循至此渐抏敝，有未晓者时相攻。
鞭笞小罪亦检察，不许略出常科中。
崖民知之颇不惧，州县往往藏群凶。
侧身敛足未动者，实以累朝恩泽隆。
公之初来蜀人喜，慈爱旧熟民情通。
众心欢然耻犯法，救药浮薄归醇醲。
尽将约束付僚吏，兴起学校还文翁。
二年美化极沾洽，远近循服如偃风。
上将归公问谁代，当使间作如笙镛。
遂求元老得青社，其人廊庙之宗工。
往年镇抚有异绩，大旆再遣来于东。
公今与之合符去，到必奉诏参夔龙。
大资旧德固无虑，剖判自出其心胸。
所忧厥后嗣之者，忠定良法还如空。
养顽活狡作渊薮，不免剪殄烦兴戎。
同之愤懑久填臆，言贱不得能九重。
愿公上殿起居罢，第一用此闻宸聪。
病中
葛绍体（宋代）

病骨棱层阅岁华，新凉还入旧窗纱。晓来睡觉听人语，一夜西风折桂花。
杨少监寄西征近诗来，因赋二绝为谢。诗卷第
范成大（宋代）

锦囊随上越王台，天海风涛亦壮哉。
书到岭头梅恰动，一枝应伴一篇来。
买陂塘 其二
樊增祥（清代）

恁纤纤、两头兜起，芳心收束无限。吴侬错认瓢儿菜，怎把冰绡轻换。

君试看。看洛浦、瑶姬罗袜凌波飐。莲娃手软。是底处携来，并刀似雪，劈破八蚕茧。

堪怜处，一约冰丝宛转。鸳鸯湖上常见。莲房露冷从伊坠，祇觉粉深红浅。

分两瓣。算一瓣侬心，一瓣如卿面。香薰不断。似双合柔荑，佛前祷告，莫逐绮霞散。
和邵山人过字韵二首 其一
沈梦麟（元代）

吴松东去群鸿散，苕霅西来一舸过。池上屡陪山简醉，座中曾听薛华歌。

中年乡国黄尘合，长夏江村绿树多。拟与贺公同结伴，黄冠野服晚婆娑。
次韵子瞻和渊明拟古九首
苏辙（宋代）

夜梦被发翁，骑驎下大荒。
独行无与游，闯然款我堂。
高论何峥嵘，微言何渺茫。
我徐听其说，未离翰墨场。
平生气如虹，宜不葬北邙。
少年慕遗文，奇姿揖昂昂。
衰罢百无用，渐以圜斫方。
隐约就所安，老退还自伤。
睡起
许必胜（宋代）

睡起日满窗，苍蝇黄蜂如沸江。
莫言闲人得睡足，梦到封侯亦莫碌。
隔壁棋客时落子，功名事来此口已。
巫山洛水香成阵，天上晓云为翠鬓。
续西园咏木芙蓉后十五韵 其十
成鹫（清代）

携手相期共入林，百花丛里见秋心。孤芳静与清流合，影入澄潭何处寻。
哭妹贞娘节烈
郑君老（宋代）

衰哉吾妹兮，生不逢时。
痛哉吾妹兮，死此乱离。
灰尘涨空兮，织骑南驰。
旌旗蔽野兮，日色无辉。
鸳徒蜂起兮，浊乱民绿。
恣行劫掠兮，四野伤悲。
我妹遇兹兮，尚在闺闱。
若逃患难兮，计无可为。
恐被污辱兮，决死无疑。
一刀自刎兮，渐血淋漓。
死仆于床兮，不变容织。
刀不落地兮，手尚坚持。
英烈如生兮，人谁敢欺。
嗟我独生兮，于世何裨。
汝危莫援兮，恨无穷期。
悠悠我思兮，泣涕涟如。
人皆有死兮，特出异宜。
衰哉痛哉兮，噫嘻。
独存汝名兮，万古无遗。
喜迁莺·生贤时协
佚名（宋代）

生贤时协。正炎官直午，日周三浃。门左垂弧，眉间喜色，尽道降神嵩岳。百里葱葱和气，总向蓝田会合。称庆旦，见吏民鼓舞，欢声和洽。玉叶。斟劝处，一饮流霞，红艳生双颊。钜竹槐松吟哦乐，指日荣膺异渥。皇上渴思经济，环召为霖作楫。快人望，愿长生，须与绛人同甲。
道人矶 其二
王十朋（宋代）

道人身名两俱槁，道其所道非吾道。横江两石作钓矶，不似严陵台上好。
宿乳源均丰馆在五岭最高处冱寒特甚春有积雪人呼为小北京顶平敞四匝烟村然贫苦不堪言矣二首 其二
邓云霄（明代）

登高遥望长安日，此地人呼小北京。贫苦正怜村落破，冱寒真比帝王城。

桑麻不敌三冬雪，征戍尤勤四海兵。寄语道旁星使客，肯将民隐达承明。
齐物诗 其五
俞樾（清代）

呼马呼牛总此身，悠悠俗论未为真。周公也有流言日，盗蹠非无慕义人。
杂曲歌辞。少年行三首
李嶷（唐代）

十八羽林郎，戎衣事汉王。臂鹰金殿侧，挟弹玉舆旁。

驰道春风起，陪游出建章。

侍猎长杨下，承恩更射飞。尘生马影灭，箭落雁行稀。

薄暮归随仗，联翩入琐闱。

玉剑膝边横，金杯马上倾。朝游茂陵道，暮宿凤凰城。

豪吏多猜忌，无劳问姓名。
闻志公化悼之三首 其一
释德洪（宋代）

去年曾陟白云颠，投老相逢亦偶然。蝉蜕君今成贴叶，春蚕我已作三眠。
减字浣溪沙·题纗华词
况周颐（清代）

容易金风到海湄。懒蓱吹聚两词痴。玉箫声里识君迟。
记得凌云常自惜，剧怜饮水不同时。而今真个慰輖饥。
代书三十韵寄弟妇循之
钱孟钿（清代）

燕台风日好，少小共婵娟。綦组初争侍，帘帏每互眠。

安花矜学步，约翠喜齐肩。柳爱依人亸，桃看隔院妍。

不知春事去，惟觉鬓华鲜。乍返长河棹，同歌入越篇。

湖山欣把袂，月露各传笺。酒为藏钩覆，茶因赌钏煎。

临风调玉琯，倚竹整湘弦。坐羡连枝树，行侔并蒂莲。

学诗尊李杜，点笔动云烟。秋水芙蓉港，春风玳瑁筵。

玫瑰团作饼，栀子刻为钿。窄袖鹦偕玩，低鬟蕙并搴。

清宵无尔我，密意总缠绵。岁月不相待，分飞各一天。

明珠徒有赠，宝镜惜空圆。已判差池影，真成断续缘。

馀欢留客袂，新恨入征鞯。汝复为春草，吾几作夜鹃。

随夫行蜀栈，携子渡秦川。宦思凉如水，归心静似禅。

柳花空作絮，榆荚不成钱。松竹留荒径，莼鲈忆旧船。

漫言童仆饱，还望故人怜。刀尺霜前女，笙璈海上仙。

暂时容梦见，异地各情牵。枫助思亲泪，蝉催去国年。

天涯千嶂在，陇上一枝传。何日随归雁，南云滞影旋。
廖巴州挽诗
魏了翁（宋代）

区区白屋一生酸，落落朱轓两鬓班，
篆水秋成苍氏富，字江春暖玉人閒。
二千石禄人常有，九秩年华天所悭。
手种芝兰香满室，堂堂归去住青山。
句
狄燠（宋代）

翠色折不尽，离亭生更多。
送石舍人入西阁见紫薇花盛开
胡宿（宋代）

西台重见紫薇花，天上时时好物华。人向药阶升禁掖，路从桃水入仙家。

香英半落风前酒，高艳遥烘日际霞。却忆后斋浓睡觉，芝泥初熟午阴斜。
太常引·素娥风韵自天真
张翥（元代）

素娥风韵自天真。似回首趁行云。眉黛任长颦。正宜看、啼妆未云。扇犀轻按，袖罗低掩，一曲广陵春。飞尽画梁尘。曾数到、梨园几人。
廷迈留少城和初入西龙道院诗来用韵答之
洪咨夔（宋代）

雪锦楼高眼易寒，春风朵朵似长安。
终年避事宁为客，到处寻诗胜觅官。
金凿落边檛蹀躞，玉参差裹舞蹒跚。
华灯变尽归来晚，回首西涪可忍看。
寿阳相国以华岳图见赠赋谢
彭蕴章（清代）

平生耽林壑，所志止一丘。岱宗曾登眺，四岳皆未游。

投我《太华图》，公意在山陬。莲花三峰矗，气象何崒崷。

其高五千仞，天半烟云收。下有茅龙躅，一去今千秋。

金堂与石室，仙踪不可求。公从政事堂，解组言归休。

当著谢公屐，名山胜景搜。蹉跎为恋阙，京国还羁留。

我未遂初服，世故当分忧。何时携筇杖，长啸万峰头。

披图坐嗟叹，仰望空悠悠。
寄邓舍人二首 其一
韦骧（宋代）

顷随旌旆按东州，一别门阑物再秋。内诵德言如在耳，仰瞻云步但昂头。

掖垣遥想丝纶暇，海角方深赈恤忧。安得此身如泛梗，区区能傍济川舟。
感怀寄姊
陆懿和（清代）

连宵风雨暗窗纱，万缕忧思乱似麻。黄叶满庭无婢扫，兰闺客到学烹茶。
次韵王适梅花
苏辙（宋代）

江梅似欲竞新年，照水窥林态愈研。
霜重清香浑欲滴，月明素愈自生烟。
未成细实酸犹薄，半落南枝意可怜。
谁写江西风物样，徐家旧有数枝传。
周逸休鸿胪见过
通问（清代）

庞眉不减鹿门风，杖履欣从世外通。共对落霞追野鹜，正宜秋色醉冥鸿。

一沤未发机方息，万梦俱醒劫始空。把臂莫辞烟路远，好山青送夕阳中。
江行用唐人韵
傅敏功（明代）

放舸寒江未拟回，千家烟树隐楼台。片云红似镜中出，列岫青从峡里来。

华发漫从游子兴，清尊偏向故人开。梅花已报春消息，双屐能忘印绿苔。
避暑湖光山色楼（二首）
释良琦（明代）

回溪断岸柳阴疏，酒舍渔家竹径迂。
一片湖光暮云隔，荷花荷叶带平芜。
和书怀
韦骧（宋代）

朴拙从来附会疏，恬然养内肯求无。自怜结发遭平世，不愧孤踪在坦途。

一意固当知趣舍，百钱宁复问荣枯。钟鸣鼎食非吾动，所得须论象罔珠。
寄倪好问
赵蕃（宋代）

问讯永州倪户曹，别来岁月已滔滔。
贤居幕府定余暇，舟过浯滔今几遭。
颂出次山微自显，诗成太史贬无褒。
因来打寄山中本，并以张秦翰墨豪。
丫头岩见周洪道以进士入都日题字
陆游（宋代）

乌巾白纻蹋京尘，瑶树琼林照路人。西省归来名盖代，两行墨色尚如新。
舟夜忆郡斋眺阁
顾大典（明代）

舟移泽国暮烟长，望入沧波思渺茫。
遥忆郡斋清绝处，万山孤阁夜焚香。
望梅花
和凝（五代）

春草全无消息，腊雪犹馀踪迹。越岭寒枝香自折，

冷艳奇芳堪惜。何事寿阳无处觅，吹入谁家横笛。
七月甘六日登四望亭小酌和赵守韵二绝
陈文蔚（宋代）

为爱黄云到晚晴，一樽高兴寄危亭。
风荷卷水高低绿，烟树连山远近青。
和邦承所赠中隐古风
赵善括（宋代）

少年麋鹿姿，待价非结绿。
东湖嗜红芰，西山茹黄独。
虽无负郭田，仅有环堵屋。
稍知亲简编，岂意分符竹。
不作梁甫吟，徒歌采薇曲。
轩冕本无心，泉石慕幽躅。
疏才偶计偕，微名玷宦牍。
扰客书掣肘，蹈险车脱轴。
为米一折腰，献玉三刖足。
人情冰复炭，世路同岸为谷。
奔走三十年，尘埃几千斛。
归访旧园林，要识真面目。
敝庐他人居，故友半鬼录。
诛茅倾客囊，千日笑神速。
堂成屡留醉，夜阑更秉烛。
冬霜孤松秀，春霖万花霂。
薰风自生凉，秋云不待族。
鱼鸟乐欣欣，柴荆纷樕樕。
曳杖时往还，拊缶谁拘束。
敲门闻剥啄，开缄佩谦牧。
初读少陵诗，再对渊明菊。
试听句掷金，坐想人如玉。
搜肠嗣高吟，深愧窘边幅。
南乡子（龙眼未闻有诗词者，戏为赋之）
韩元吉（宋代）

江路木犀天。梨枣吹风树树悬。只道荔枝无驿使，依然。赢得骊只万颗传。

香露滴芳鲜。并蒂连枝照绮筵。惊走梧桐双睡鹊，腰底黄金作弹圆。
庄器之贤良居镜湖上作吾亦爱吾庐六诗见寄因次韵述桂隐事报之兼呈同志 其二
张镃（宋代）

吾亦爱吾庐，万木纷秀挺。一一亲主盟，非特时管领。

缅怀蛮触氏，陨腐争夺境。跃然起予衷，大类困浇茗。

扫空市虎疑，照破杯蛇影。步宽更容人，园中无陕径。
闲中信笔二首 其一 追和陈去非韵
陆游（宋代）

我看浮名如脱发，誓墓收身老岩穴。座延穷鬼心不疑，炉锤横岩渠自别。

乐哉今为八十翁，神交园绮商山中。烹葵剥枣及时序，烂醉黍酒歌邠风。
盐官杂兴
王又旦（清代）

晨出步城南，城南栈栈多莓苔。昔人负高调，在此延望但见野木风号鸟毰毸。

成连何处寻尔师，如何至今不知回？云烟莽阔白日冻，阴风常起伯牙台。

千载尚有凭吊客，山径时时骑马来。
游崆峒四绝 其二 仙人桥
赵秉文（金朝）

绝涧初无路，通仙忽有桥。偶携青竹杖，平步到云霄。
题何朝申所藏赵邈卓馋虎图
王灼（宋代）

何日老于菟，失脚来空山。山中无所食，瘦骨见孱颜。

舐掌鼓饿舌，始信择肉艰。姑求一饱计，未肯藏榛菅。

画师有深趣，粉墨不可删。兽心察凶毒，人事戒防闲。

编须固莫敢，强弓亦徒弯。吾命傥足惜，斜阳掩柴关。
桃源忆故人 访周汝寺
杨仪（宋代）

单衣晓怯东风冷，忽过湖波千顷。山色倒侵溪影，一路随孤艇。

美人室远飞云迥，遥忆小堂春永。睡起碧纱人静，隔竹敲新茗。
益昌行
欧阳詹（唐代）

驱马至益昌，倍惊风俗和。耕夫陇上谣，负者途中歌。

处处川复原，重重山与河。人烟遍馀田，时稼无闲坡。

问业一何修，太守德化加。问身一何安，太守恩怀多。

贤哉我太守，在古无以过。爱人甚爱身，治郡如治家。

云雷既奋腾，草木遂萌芽。乃知良二千，德足为国华。

今时固精求，汉帝非徒嗟。四海有青春，众植伫扬葩。

期当作说霖，天下同滂沱。
题冲
许浑（唐代）

斸石种松子，数根侵杳冥。天寒犹讲律，雨暗尚寻经。

小殿灯千盏，深炉水一瓶。碧云多别思，休到望溪亭。
宽心歌
杨爵（明代）

此间莫怪会宽心，好向先民乐处寻。寻得一分消百虑，男儿何处不宽心。

此间莫怪会宽心，静眼能观古与今。成雨成云他自有，男儿何处不宽心。

此间莫怪会宽心，善到居安根自深。一点天真含万物，男儿何处不宽心。

此间莫怪会宽心，参透一阳与一阴。要了无穷人世事，男儿何处不宽心。
食杨梅三首
曾几（宋代）

年年梅里见诸杨，火齐堆盘更有香。
风味十分如荔子，何妨盛著绛纱囊。
海潮图
楼钥（宋代）

钱塘佳月照青霄，壮观仍看半夜潮。
每恨形容无健笔，谁知收拾在生绡。
荡摇直恐三山没，咫尺真成万里遥。
金阙岧嶤天尺五，海王自合日来朝。
秋日即目用唐太宗爽气澄兰沼诗八句为题各赋一首 其七 蓬瀛不可望
弘历（清代）

郁郁方蓬境，传闻真不真。齐人谈扼腕，汉帝望劳神。

疏索林泉地，凄清风露晨。何须餐九转，坐看海生尘。
石兰
梅尧臣（宋代）

言石曾非石上生，名兰乃是兰之类。
疗疴炎帝与书功，纫佩楚臣空有意。
登北固山望海
吴筠（唐代）

此山镇京口，迥出沧海湄。跻览何所见，茫茫潮汐驰。

云生蓬莱岛，日出扶桑枝。万里混一色，焉能分两仪。

愿言策烟驾，缥缈寻安期。挥手谢人境，吾将从此辞。
题高尚书夜山图
林泉生（宋代）

善画尚书高彦敬，能书学士赵子昂。两翁秋兴江海动，一尺夜山吴越苍。

云松雾塔参差见，野水寒沙渺漭长。山窗抚卷应惆怅，却忆东坡赋雪堂。
嘉州凌云山寺览蒙山宪副题刻和韵怀寄
胡直（明代）

江头岩壑翠参差，洞里乾坤日月迟。三水烟涛天际渺，九峰春树雾中疑。

青帏正带昙花捲，斑鬓羞同石发垂。坐看皇人仙室迩，思君那共采金芝。
小匕首歌
王逢（元代）

水精生苗月牙直，彗芒披云电流隙。蛰蛇断尾短草间，海鹘褪翎霜雪色。

宋斤鲁削让峭刻，金错锥刀岂其敌。吴鸿扈稽飞著体，不曾为主开边鄙。

嗟兹神物久泥滓，用之可以报国士。檐冰卓箸日黯空，稍玩股掌生雄风。

鲛鱼室卧缟带影，长铍辟易万雉墉。古昔客揕秦王胸，几仆翠凤咸阳宫。

由来意气泰山重，命甘燎毛不旋踵。谁隳古制铸小之？佩称衣冠加珌琫。

我歌三叹泪满裾，曹鱄豫聂无时无。
寿邱安抚二首
项安世（宋代）

湖上高荷五月凉，云间三五桂华香。
蒲葵影里民无暑，飞镜光中吏有霜。
日近天申才半浃，阳居大夏恰中央。
定扶真主开炎运，雪耻归来报上皇。
肃州
郭柏荫（清代）

汉将屯田地，阡畦半未荒。一关横塞徼，五部杂氐羌。

宿火熬茶酽，新泉酿酒香。瓜沙何处是，极目眺斜阳。
念奴娇 其一
李好古（宋代）

西风横荡，渐霜馀黄落，空山乔木。照水依然冰雪在，耿耿梅花木独。抖擞征尘，扶携短策，步绕沧浪曲。怅然心事，浮生翻覆陵谷。
试向商乐亭前，冷风台上，把酒招黄鹄。四十男儿当富贵，谁念漂零南北。百亩春耕，三间云卧，此计何时卜。功名休问，卖书归买黄犊。
题余尚书山居要术
祖无择（宋代）

张衡已作归田赋，氾胜仍修种树书。
愿借山居精要术，欲将嵩洛葺吾庐。
牡丹
唐彦谦（唐代）

颜色无因饶锦绣，馨香惟解掩兰荪。

那堪更被烟蒙蔽，南国西施泣断魂。
踏莎行
刘敞（宋代）

蜡炬高高，龙烟细细。玉楼十二门初闭。疏帘不卷水晶寒，小屏门掩琉璃翠。

桃叶新声，榴花美味。南山宾客东山妓。利名不肯放人闲，忙中偷取工夫醉。
和黄彦华帅机六言十首
刘克庄（宋代）

老矣宦情素薄，天于书分尤悭。
宁作一鸥浮海，长笑六鳌负山。
谒金门
张元干（宋代）

鸳鸯渚。春涨一江花雨。别岸数声初过橹。晚风生碧树。

艇子相呼相语。载取暮愁归去。寒食烟村芳草路。愁来无着处。
舟过安远喜钟彦辅徐慈明李伯脩出送
李云龙（明代）

两乡虽接壤，一水恨盈盈。何必今朝别，方为万里程。

路难君莫问，酒尽我当行。不用勤相送，天涯共此情。
赠
慕容彦逢（宋代）

仪比公槐峻，恩分将钺华。楚诗能教子，沛易自名家。

较艺联千佛，藏书阅五车。风猷齐往哲，岂谓史臣誇。
偶书
宋祁（宋代）

悲秋葆发生，倦客厌离身。
九奏庄禽眩，千钧楚俗轻。
媒劳伤偃蹇，岁晏恨峥嵘。
谁讶游都久，方归谷口耕。
缘识
宋太宗（宋代）

白云风散聚天香，霞彩高明道味长。
银汉影沈星乍没，又看红日起扶桑。
亭坐
萧泰来（宋代）

公余终日坐疎亭，看得梅开梅叶青。
可是近来疎酒盏，酒瓶今已作花瓶。
四月二十三日始设酒禁试东坡羹一本港春味
敖陶孙（宋代）

今日忽感悟，闭门谢麴生。
未危却二孺，不战仇三彭。
掊击北海樽，哜量东坡羹。
尚恨薄滋味，未能免亏成。
我俗咽元和，默坐朝上京。
坐等梨枣熟，小试升天行。
松声
鲍寿孙（宋代）

千丈森森螺砢生，风来岩壑韵琮琤。
耳根一洗俗尘净，木末时闻天籁鸣。
汹汹银涛朝拍岸，萧萧铁马夜还营。
山中宰相殷勤听，说与傍人笑绝缨。
宿网步时已入夜犹行舟忽闻犬声知有人家孤灯一点盖渔舍也是夕有月不饮
王十朋（宋代）

网步知何处，维舟日已昏。孤灯耿渔舍，一犬吠江村。

问境欣名复，归心几到温。遥天有明月，惜不照金尊。
送唐殿院罢蜀中提刑赴诏兼呈孙大谏
魏野（宋代）

花骢出蜀瘦行难，急诏乘轺定峻迁。
清雪人如辞父母，白云客似别神仙。
堪晓望晴霞烂熳，伴宵征暑月团圆。
寄语集贤孙大谏，莫嫌未和旧诗篇。
依韵和毅夫即事五首 其五
陆佃（宋代）

谢安携妓是清游，玉莹金尊十指柔。桃自三千年结子，鳌于六万岁更休。

猿啼谩想黄牛峡，凤去空传白鹭洲。我若他年封万户，祇来穰下作穰侯。
二色梅
朱淑真（宋代）

缀雪融酥各自芳，两般颜色一般香。
瑶池会罢朝元客，缟素仙棠问道装。
送刘观复北上二首 其二
释函是（明代）

出门休讶路行难，南北东西尽此间。举棹渐随寒影远，却疑烟月在波澜。
江行至沙浦
张乔（唐代）

烟霞接杳冥，旅泊寄回汀。夜雨雷电歇，春江蛟蜃腥。

城侵潮影白，峤截鸟行青。遍欲探泉石，南须过洞庭。
松斋直指因吃粽与兄弟论铁酸豏金刚圈栗棘蓬话作三偈见寄合为一偈酬之
释慧空（宋代）

直指吃粽被粽赚，吐出多年铁酸豏。俊鹰才见插天飞，饿狗床根争咂啖。

忽然变作蒲与圈，鹰也迷踪狗也奔。百年滞货无人要，千里持来访我门。

象牙不出老鼠口，富贵或生穷相手。倒把春风二月花，满劝松斋一杯酒。
赠池元坚 其二
李光（宋代）

常丞若问老庸斋，屋借湖光一镜开。执卷多应鹄袍至，载醪无镜绣衣来。

渔樵剩喜皆予伍，鸥鹭相忘不我猜。翰长邻居清健甚，时时赓唱亦奇哉。
鲁直复以诗送茶云愿君饮此勿饮酒次韵
晁补之（宋代）

相茶真似石韫璧，至精那可皮肤识。
溪芽不给万口须，往往山毛俱入食。
云龙正用饷近班，乞与麤官诚腼颜。
崇朝一碗坐官局，申旦形清不成宿。
平生乐此臭味同，故人贻我情相烛。
黄侯发轫日千里，天育收驹自汧渭。
车声出鼎细九盘，如此佳句谁能似。
遣试齐民蟹眼汤，扶起醉头湔腐肠。
颇类它时玉川子，破鼻竹林风送香。
吾侪幽事动不朽，但读离骚可无酒。
新亭送客
杨万里（宋代）

六朝岂是乏勋贤，为底京师不晏然。
柏壁买人天一笑，楚囚对注後千年。
锺山唤客长南望，江水留人懒北还。
强管兴亡谈不尽，枉教吟杀夕阳蝉。
【大石调】青杏子_惜春幽鸟正
吴仁卿（元代）

惜春
幽鸟正调舌，怯春归似有伤嗟。虚檐凭得栏干暖，落花风里，游丝天外，远翠千叠。
【望江南】音书断，人远路途赊。芳草啼残锦鹧鸪，粉墙飞困玉胡蝶，日暮正愁绝。
【好观音】帘卷东风飘香雪，绮窗下翠屏横遮，庭院深沉袅篆斜。正黄昏，燕子来时节。
【随煞】银烛高烧从今夜，好风光未可轻别。留得东君少住些，惟恐怕西园海棠谢。
闺情
梁燕语呢喃，九十日春色过三。东风满院杨花谢，离情正苦，归情未准，鬼病将担。
【归塞北】从别后，天北隔天南。玉腕消香金钏憁，柳腰束素翠裙搀，赢得瘦岩岩。
【好观音】信步闲庭院阑槛，荷钱小池面挼蓝。点检芳从总不堪，正蜻蜓雨过波纹蘸。
【幺】绿树成阴和烟暗，近香街羞对宜男。锦字书成粉泪缄，怕黄昏梦里将人赚。
【尾】窗下尘蒙青鸾鉴，问章台何处停骖？薄幸才郎不顾咱，有谁画青山两眉淡？
清水道上望隔山桃花盛开
赵蕃（宋代）

青山深处桃花红，应有幽人住此中。又疑山深人迹绝，封泥弹核如芙蓉。

树成花开亦既实，实落山中还自植。年年岁岁长芳株，人人错认神仙宅。
子规
李龏（金朝）

吴王旧国水烟空，坟冢高低落照红。带月莫啼江畔树，几人游宦别离中。
雨中过临溪古堠
陆游（宋代）

道边相送驿边迎，水隔山遮似有情。
岁晚无聊莫相笑，君方雨立我泥行。
秋夜
林景熙（宋代）

片月相随过竹居，风生荷叶酒醒初。窗扉半掩秋虫急，犹有残灯守故书。
姚山人携酒同过陆园看梅花
居节（明代）

十亩芳园傍水涯，药阑莎径抱山斜。绿瓷小瓮携春酒，乌角高巾对玉花。

漠漠暗香留月色，萧萧白发醉年华。如何甫里天随宅，却是西湖处士家。
端峰往还三首
赵蕃（宋代）

蹔住已积日，此生知几来。
歛容看天矫，侧足避崔嵬。
随意从登降，无心计挽推。
云寒易成晚，家近故须回。
玉联环（双调）
张先（宋代）

都人未逐风云散。愿留离宴。不须多爱洛城春，黄花讶、归来晚。

叶落灞陵如翦。泪沾歌扇。无由重肯日边来，上马便、长安远。
南乡子（上元马上口占呈应提刑懋之）
魏了翁（宋代）

连夕雨盈畴。先为农家做麦秋。更放年头晴甲子，知不。应是天更及尔游。

随事与民求。又与随时验乐忧。民气乐时天亦好，休休。为尔簪花插满头。
山北纪行十二章章八句 其十一
朱熹（宋代）

平生劳仰止，今日登此堂。愿以图象意，质之巾几傍。

先生寂无言，贱子涕泗滂。神听傥不遗，惠我思无疆。
题郑谷江畔桐斋（郑生好琴，性达，兼寡欲）
皎然（唐代）

客斋开别住，坐占绿江濆。流水非外物，闲云长属君。

浮荣未可累，旷达若为群。风起高梧下，清弦日日闻。
登堤望水诗
萧绎（南北朝）

驱马河堤上，非谓城隅游。怀山殊未已，徒然劳九愁。

旅泊依村树，江槎拥戍楼。高岸翻成浦，曲港反通舟。

枣野良知叹，瓠河今可俦。愿假宣尼道，泗水却横流。
送从弟游江淮兼谒鄱阳刘太守
李颀（唐代）

都门柳色朝朝新，念尔今为江上人。穆陵关带清风远，

彭蠡湖上芳草春。泊舟借问西林寺，晓听猿声在山翠，

浔阳北望鸿雁回，湓水东流客心醉。须知圣代举贤良，

不使遗才滞一方。应见鄱阳虎符守，思归共指白云乡。
生平与人交
邵雍（宋代）

生平与人交，未始有甘坏。
已亦无负人，人亦无我害。
自悼
张经畬（清代）

虚度浮生五十馀，寒窗空自惜居诸。也思云路争驰骤，竟困风檐未展舒。

声闻过情滋愧我，命途多舛敢怜余。萧斋景况仍如旧，犹忆三更月照庐。
横吹曲辞。雍台歌
温庭筠（唐代）

太子池南楼百尺，八窗新树疏帘隔。黄金铺首画钩陈，

羽葆亭童拂交戟。盘纡阑楯临高台，帐殿临流鸾扇开。

早雁声鸣细波起，映花卤簿龙飞回。
赠洪汤夫道士
吴惟信（宋代）

住遍长安店，何曾说到穷。孤吟多夜雨，一醉自春风。

魂梦云山远，狂豪天地空。仙家抛业久，何日返辽东。
曩昔
季步騧（清代）

痛饮豪吟怀曩昔，只今高兴总萧然。笙歌漫记欢娱处，朋好皆非少壮年。

酒量浅于经旱濑，诗情疏似后秋蝉。抛书独向阶前立，闲看晴云荡碧天。
成都西楼
赵抃（宋代）

多暇朱栏倚望频，远云开即见峨岷。昔贤初尽经营力，今我独为优幸人。

胜阁帘高惟掩雨，老台民乐只登春。争如蜀国西楼好，四序风光日日新。
谢栎阳令归西郊赠别诸友生
韦应物（唐代）

结发仕州县，蹉跎在文墨。徒有排云心，何由生羽翼。

幸遭明盛日，万物蒙生植。独此抱微痾，颓然谢斯职。

世道方荏苒，郊园思偃息。为欢日已延，君子情未极。

驰觞忽云晏，高论良难测。游步清都宫，迎风嘉树侧。

晨起西郊道，原野分黍稷。自乐陶唐人，服勤在微力。

伫君列丹陛，出处两为得。
泊舟都梁亭二首
张耒（宋代）

微春已动陈根绿，晴日初流大泽澌。
客路苦寒惟饮酒，老年便泽屡添衣。
霜林背日梅迟拆，冰渚知春雁早飞。
江上三年陈迹在，年年穿竹折梅时。
甲申四月甲子夜梦以焦坑小团及宜春新芽送隆
周必大（宋代）

达上座，惺惺着，
灵根一点便通神，败叶千林都扫却。
赤崖山读书处口占二首 其一
张鹏翮（清代）

殷勤学孔颜，寂寞在深山。明月临窗静，清风拂户闲。

青灯照四壁，光气彻云间。风雨连床夜，谈经数往还。
述怀
魏野（宋代）

东郭魏仲先，生计且随缘。
任懒自扫地，更贫谁怨天。
有名閒宝贵，无事小神仙。
不觉流光速，身将半百年。
感皇恩·秋意满江湖
吕胜己（宋代）

秋意满江湖，雨轻风熟。上水扁舟片帆速。远山低岸，贪看浅红舟绿。不知回柁尾，沧湾宿。推枕起来，举杯相属。休叹风尘为微禄。几年行路，但觉登临不足。且翻楚调入，清江曲。
小疾
陆游（宋代）

老不禁当病，经旬卧一床。
亦知非疥癣，幸未至膏盲。
水落滩初出，秋深草渐黄。
非关畏人事，晚岁合深藏。
伊江杂诗 其六
方士淦（清代）

有鸟能知气，飞从两地分。冬来同白雪，春至似乌云。

星月还栖树，风霜自乐群。防边依圣世，真不愧鸦军。
鹧鸪天·云步凌波小凤钩
党怀英（金朝）

云步凌波小凤钩。年年星汉踏清秋。只缘巧极稀相见，底用人间乞巧楼。
天外事，两悠悠。不应也作可怜愁。开帘放入窥窗月，且尽新凉睡美休。
美周都监祷雨验
白玉蟾（宋代）

旱魃为妖欲请雩，真人问雨几时无。
先将凤表投金阙，拟向龙潭下铁符。
弹指雷鸣三霹雳，举头云起一须叟。
笑将斗柄轻轻戽，倒泻银河万斛珠。
发长安堰
叶绍翁（宋代）

夏老虫声切，晨兴草气香。
买瓜依绿树，出水{左氵右旱}青依。
船聚知村近，牛闲觉昼长，
双凫莲叶荡，无雨故生凉。
柳梢青
张孝祥（宋代）

碧云风月无多。莫被名缰利锁。白玉为车，黄金作印，不恋休呵。

白如对酒当歌。人是人非恁么。年少甘罗，老成吕望，必竟如何。
荔枝图序
白居易（唐代）

荔枝生巴峡间。树形团团如帷盖，叶如桂，冬青；华如橘，春荣；实如丹，夏熟。朵如葡萄，核如枇杷，壳如红缯，膜如紫绡，瓤肉莹白如冰雪，浆液甘酸如醴酪。大略如彼，其实过之。若离本枝，一日而色变，二日而香变，三日而味变，四五日外，色香味尽去矣。

元和十五年夏，南宾守乐天，命工吏图而书之，盖为不识者与识而不及一二三日者云。
炎征
盛符升（明代）

太白秋明井鬼旁，兵占早已在炎荒。养成岁月营三窟，嵎负西炎擅一方。

莫遣金沙留蜀汉，岂容清浪接湖湘。由来制胜资全策，铜柱依然缅水阳。
寄溧水宰李仲镇
曹勋（宋代）

不见李君久，水云鱼雁沉。
调官聊制锦，得句剩关心。
每访民情悦，相望春事深。
故乡与贤者，北首重登临。
句
王辅（宋代）

陟彼南山采。
长干行
曹鉴平（清代）

妾冢旧住古长干，荡子风涛十八滩。一逐江潮去不返，年年江上孤帆远。

正是离人肠断时，湓城月出浔阳晚。
雪中忆昔五首
方回（元代）

忆昔华年气似云，雪湖终日醉醺醺。
室家未有儿和女，宾主相忘我与君。
岂信乱离生白发，犹思歌笑调红裙。
扁舟一问桃源路，治乱当时自此分。
题玉涧八景八首
王柏（宋代）

断屿数行树，孤舟一叶横。
前山风雨暗，此岸已天明。
题莲花市客肆壁二首 其一
刘弇（宋代）

男子谋身岂易知，鱼虾燕雀莫相欺。蛟龙翻海非无日，鸿鹄冲天自有时。

直把寸心睎孔孟，终摅馀蕴继皋夔。当年张禹荒唐辈，犹作炎刘帝者师。
颂古三十一首
释原妙（宋代）

杨柳溪边垂绿线，黄莺枝上声声啭。
几多贪玩不知春，空使落花千万片。
饮马长城窟行
李锴（清代）

阶前促织悲，女儿织素丝。素丝镇相乱，不绞心愁断。

高楼扃网户，悉索跳梁鼠。佳期夕已张，明月刚三五。

明月裁入楼，风断珊瑚钩。大海在东南，众水谁西流。

脉脉复脉脉，求缯误成繴。
和史药房三绝
陆文圭（元代）

春被山颠与水涯，尽供物料入诗家。
陆刘近世升沉异，一为梅花一杏花。
次韵题兀翁瑞筠亭
释德洪（宋代）

大圆镜空越数量，是中岂容男女相。风橐俱声未易分，前女后女翻覆掌。

种石王生砚出芝，人亡物在何足奇。请看襄母千里至，庭竹骈根生瑞枝。

人言亲少而子老，异事相传争绝倒。心法之妙传以粗，此理难与俗人道。

云居的孙难共语，辩如建瓴空气宇。不将双脚踏城闉，郤侯诗句能写真。
千秋岁
曹勋（宋代）

洞房秀韵，结绮临春后。都压尽，名花柳。锦堂笼翡翠，璨枕同清昼。谁似得，佳时占断长欢偶。

我昔闻名久。欲见成消瘦。寻不遇，空回首。征途难驻马，坐想冰姿秀。凭寄语，南归更趁酴醿酒。
感春十三首
张耒（宋代）

南山如佳人，秀色慰我思。
微风从东来，清洛摇春漪。
驱马出门去，悠悠踏长堤。
暖日丽花草，微云渡南溪。
高丘者谁子，断裂岗前碑。
当年岂不伟，泯泯今谁知。
老翁驱牛耕，坟草半已犁。
功名但若此，达士观如遗。
饮酒复饮酒，劝君无复辞。
人生百无益，惟有饮庶几。
秦和十月二十四日初见雪呈相国元老
邵雍（宋代）

壬子初逢雪，未多仍却晴。
人间都变白，林下不胜清。
寒士痛遭恐，穷民恶看惊。
杯觞限新法，何故便能倾。
题请息斋六言
范成大（宋代）

洞门昼挂铁锁，阁道秋生绿苔。
蓍下略同龟伏，瓜中且免蝇来。
经少林精舍，寄都邑亲友
韦应物（唐代）

息驾依松岭，高阁一攀缘。前瞻路已穷，既诣喜更延。

出巘听万籁，入林濯幽泉。鸣钟生道心，暮磬空云烟。

独往虽暂适，多累终见牵。方思结茅地，归息期暮年。
杂题
杨蟠（宋代）

猿惊鹤怨不知处，虎据龙蟠空见山。
芳草路随流水远，老僧心共白云闲。
玉京秋
贺铸（宋代）

陇首霜晴，泗滨云晚，乍遥落。废榭苍苔，破台荒草，西楚霸图冥漠。记登临事，九日胜游，千载如昨。更想像，晋客□归，谢生能赋继高作。

飘泊。尘埃倦客，风月羁心，潘鬓晓来清镜觉。蜡屐纶巾，羽觞象管，且追随、隼旟行乐。东山□，应笑个侬风味薄。念故园黄花，自有年年约。
吴传朋游丝书饮中八仙歌帖赞
岳珂（宋代）

天丝兮舞空，春光兮怡融。
杲丽日兮柔风，想八仙兮饮中。
倒景兮骑虹，落纸兮游龙。
俱上下兮西东，笑春归兮无踪。
墨皇兮化工，留玩兮何穷。
次韵赠钱德钧
陈深（宋代）

嗜书仍好古，为疊一生心。
搜抉无遗隐，幽龙不废吟。
云鸿渺何许，烟海浩滩寻。
怅望高深意，秋空起暮阴。
曹娥庙
王十朋（宋代）

恸哭无寻处，投江竟得尸。风高烈女传，名重外孙碑。

荒草没孤冢，洪涛舂古祠。怀沙为谁死，翻愧是男儿。
小适园桃花忽开 其二
王鏊（明代）

花开犹未报人知，花下行吟漫自思。花若能言应笑我，年年无酒只题诗。
答徐耘朝散
李复（宋代）

昔年汾水上，曾遇海南翁。
欲问三山路，先知一溉功。
万纷销寂默。一气抱冲融。
更约丹砂诀，他时访葛洪。
留题紫岩寺 其一
沈晦（宋代）

松岭枫冈势接连，梵宫危傍紫岩前。夜深钟磬敲清月，日暮楼台锁淡烟。

大抵登临须有分，不因迁谪到无缘。一程已见佳山水，何惮东川路五千。
幽居即事
陆游（宋代）

采药鹿门山，钓鱼富春渚。
君看此气象，何止辈伊吕。
直令终不偶，後人会知汝。
亦不妨著书，世恲秘囊褚。
山家
陈毓秀（清代）

陡绝忽夷旷，山农占几家。远峰青露髻，晚稻白开花。

沙软牛羊卧，溪深鹅鸭哗。亭能宽著我，坐此揽烟霞。
和陈七峰七诗韵 其五
包恢（宋代）

百千始一年，漫分三百六。来信非有馀，往屈讵不足。

形有消犹水，德常久如玉。世间无神仙，但戒小结束。
长芦庵
阮恩滦（清代）

大江茫茫江水白，堤畔筑庵护深碧。绯桃绿柳锁双眉，日浸波深荡云液。

新芦簇簇满长洲，深厚由来畜土脉。彼苍眷注优且渥，四十年中地频辟。

千村黛色接云容，百顷岚深被郊陌。江流浩浩汇奔注，两山排闼如相揖。

昔年曾付丹青手，妙画难得云林笔。忽检巾箱旧图卷，痴翁豪素留名迹。

烟江叠嶂渺千里，尺幅不嫌鹅绢窄。借作此图亦快事，风涛飒飒生虚壁。

我今恍惚身入画，万壑千岩赴襟舄。弹琴一曲江月寒，苍翠空濛入帘隙。
三十初度，同人以酒食相遗，感赋四首 其二
缪祐孙（清代）

畴云经术便为郎，汉代流风未易张。著论陆机仍野服，读书刘峻况殊乡。

讵期寒穴因人暖，为惜春光作意狂。盲左充囊尘垢久，要将旧学与评量。
思归乐（林钟商）
柳永（宋代）

天幕清和堪宴聚。想得尽、高阳俦侣。皓齿善歌长袖舞。渐引入、醉乡深处。

晚岁光阴能几许。这巧宦、不须多取。共君把酒听杜宇。解再三、劝人归去。
行香子 赠女尼静缘
王瑗（清代）

早削云鬟。了悟三缘。比丘尼、也证诸天。偶谈妙谛，真破枯禅。

看日方中，花乱坠，石频颠。

自笑无端。蝶梦流连。送颜红、睡枕餐盘。拟除金钏，学坐蒲团。

奈痛荆凋，念椿老，恋萱妍。
石榴亭诸父夜酌
张玉孃（元代）

永漏报高阁，榴亭出庭筵。
紫檀熏宝鼎，银烛散青烟。
灵籁生修竹，香风入夏弦。
露浓罗袖重，歌遏酒杯傅。
诸妇酣春梦，双蛾失翠钿。
玉山推汪倒，看月背花眠。
题孙祜周鲲丁观鹏仝画十八学士图
弘历（清代）

当年盛事纪登瀛，传说芬疑齿颊生。自是玉堂无俗客，不须金马羡仙卿。

木天珂剑从携侣，禁地琴书许畅情。同有雄才誇博雅，十思谁继魏元成。
效赵学士体成口号十章献开府太师 其六
司马光（宋代）

过春稀复到诸园，厌苦终朝鼓吹喧。招得老僧江外至，啜茶挥麈话松轩。
和李天麟二首
杨万里（宋代）

学诗须透脱，信手自孤高。
衣钵无千古，丘山只一毛。
句中池有草，子外目俱蒿。
可口端何似，霜螯略带糟。
寄馀庆讲僧思辩
赵抃（宋代）

年光已占六十四，七十归来尚六年。顾我久惭迷利禄，与师同约老林泉。

政为岂弟聊康俗，心放逍遥自到仙。身寄东州梦南去，山堂依约艮庵前。
送陈生赴韶州戎幕三首 其二
郑善夫（明代）

月下栖乌树，天边过雁群。生涯随逆旅，幽独倍怜君。

百粤兹多难，今时未尚文。南游得蛮府，愁杀郝参军。
杭州八咏 其五 巽亭
赵抃（宋代）

越山吴水似图屏，妙笔无缘画得成。閒上东南亭上望，直疑身世似蓬瀛。
卧龙之游得秋字赋诗纪事呈同游诸名胜聊发一笑
朱熹（宋代）

蹑石度急涧，穷源得灵湫。谽谺两对立，喷薄中怒投。

何年避人世，结屋栖岩陬。嘉名信有托，故迹谁能求。

我来一经行，凄其仰前脩。邻翁识此意，伐木南山幽。

为我立精舍，开轩俯清流。多岐谅匪安，一壑真良谋。

解组云未遂，驱车且来游。嘉宾颇蝉联，野蔌更献酬。

饮罢不知晚，欲去还淹留。跻攀已别峰，窥临忽沧洲。

下集西涧底，沉吟树相樛。玉渊茗饮馀，三峡空尊愁。

怀贤既伊郁，感事增绸缪。前旌向城郭，回首千峰秋。
西汉绥和雁足镫歌
吴重憙（清代）

长定宫中黄叶秋，大司马用新都侯。淳于赂败曲阳去，咸阳王业彫潜谋。

是年孝成祚欲尽，建元七改仪容修。君王心不化明烛，但照宫馆罗纨愁。

鸿嘉以来隆内宠，阳阿祸水倾炎刘。是镫绥和改元铸，相掾丞令名雕锼。

不及班姬照辇道，铜沓祇映金涂浮。慵来装点石华袖，红摇春影椒墙留。

赤凤歌残灿归路，绿熊席暖辉舌篝。汉宫奢丽那得见，眼界输与残檠优。

史传孝宣精器械，元成以降难追求。建昭竟宁两雁足，乾嘉老辈争吟讴。

此镫后出幸快睹，生晚不抱昌黎忧。信都食官建始造，临虞万岁元延镂。

余家高镫亦永始，三朝较量俱无俦。未随阳朔例颁赐，弃掷得免渐台陬。

尝将古今论兴废，始凝须作冰霜筹。桓灵先短汉献祚，熙宁早剪徽钦庥。

西京元气蹶此命，哀平薄佑将何尤。蛙声紫色托官礼，九锡遂欲唐虞侔。

一朝事关九庙重，美新致累扬云羞。阅历残镫泣风雨，坐对缸粟如悬疣。
题四皓图
卢亘（元代）

姬昌圣瑞胤厥祖，泰伯仲雍逃荆蛮。坐令周历过所卜，高风千荆谁追攀。

惠皇畏废出奇计，四老昂藏趋殿陛。吕宗覆尽鼎再安，玉玺神光归代邸。

赵王枯冢生秋蓬，谷城黄石埋幽宫。空山不闻《紫芝曲》，白云影没南飞鸿。
仲春书景
吴云骧（清代）

今年花信随春早，未到清明绿已肥。九十韶光忙易过，几多觞咏同难违。

乌犀出叶藤萝茂，红斗含苞桃李稀。最是诗成豪兴发，留宾还欲典春衣。
戏从丰阳喻长官觅笋
王禹偁（宋代）

春来春笋满丰阳，只把盘餐劝孟光。
犀角锦文虽可惜，也须分惠紫微郎。
答曾无疑校勘
刘克庄（宋代）

诗到黄初字永和，半生西望遡明河。
已招学士来儒馆，更欠山明拜谏坡。
四库旧书存有几，五朝遗老苦无多。
传闻将讲临雍礼，小驻骊驹白玉珂。
焦山松寥阁夜坐
俞明震（清代）

月黑树蒙茸，惊鸦入窗里。团团一山雾，江势来不已。

槛外灯忽明，舳舻走千里。我亦东西人，往来送江水。

滔滔有今日，惜此中流砥。挂眼山无多，到海吾衰矣。

僧寮绳床平，涛声在席底。倾耳来睡情，平心得坐理。

始知倚楼时，妄念杂悲喜。萝径非不深，真隐人有几。
骑牛歌题厉归真骑牛图
舒岳祥（宋代）

人骑马，我骑牛。
骑马行大道，青丝为辔金络头。
胡衣北笠见者丝，扬鞭拽顾矜朋俦。
骑牛入山谷，不羁不勒无拘束。
我只骑牛犊自随，母子相呼烟草绿。
骑马不若骑牛安，牛自肥刍马伤谷。
我见骑马郎，白金入手遭鞭仆。
何如骑牛儿，树下高眠无宠辱。
秋思
许浑（唐代）

琪树西风枕簟秋，楚云湘水忆同游。
高歌一曲掩明镜，昨日少年今白头。
久欲乞归未得一日蒙恩放归不胜欣喜涂中得十
吴芾（宋代）

无日无时不念归，此心宜有鬼神知。
如今已作终焉计，寄语山灵莫勒移。
秋晚即事
王冕（元代）

十年湖海挟飞仙，今日凭高思窅然。
关北又添三尺雪，江南别是一般天。
紫髯老将悬清梦，白面儿郎减少年。
说与南阳诸葛道，草庐虽好莫贪眠。
南岸十馀里眺马当山，赋马当歌
洪繻（清代）

水莫如吕梁，山莫若太行。兼二妙之山水，吾今果见诸马当。

马当峰拂高隼天，马当江蓄神龙渊。龙腾水怒火轮𥳽，峰峰壁立云涛连。

亘古屹立大江边，长江锁钥生寒烟。一矶、一矶拥水圆，一落千寻地轴穿。

汹漭江流供插脚，轮菌庐阜疑并肩。江水西来九派大，山翠东流万派外。

颇怪郦生「水经」疏，叙山不与马当会。我闻马当山，风送王子安。

我来愿将一帆借，愧无雄词滕王高阁攀！顺风直向鄱湖口，湖水入江山为走。

澎泽县西山色分，望见小孤犹回首。
减字木兰花 其二 风
李子正（宋代）

东风吹暖。轻动枝头娇艳颤。成片惊飞。不是城南画角吹。
香英飘处。定向寿阳妆阁去。莫损柔柯。今日清香远更多。
二猫诗
卫博（宋代）

地偏人迹希，斋厨冷如刷。
老僧挑野菜，岂识腥与血。
饥鼠知自迁，畜猫竟徒设。
我来客南斋，盘餐稍罗列。
烹炮愧寡鲜，弃置谢琐屑。
二猫亦慕膻，媻跚事争齧。
小儿强解事，叱逐加撞㧙。
尺箠未去手，二猫复及闑。
惩羹肯吹虀，废食未因噎。
小儿恚猫痴，提耳当割切。
谢儿儿勿嗔，我曹更痴绝。
要之等为口，已矣莫中热。
奉和添酒中六咏·酒瓮
皮日休（唐代）

坚净不苦窳，陶于醉封疆。临溪刷旧痕，隔屋闻新香。
移来近麹室，倒处临糟床。所嗟无比邻，余亦能偷尝。
送周直夫教授归永嘉
范成大（宋代）

青灯相对话儒酸，老去羁游自鲜欢。昨夜榕溪三寸雨，今朝桂岭十分寒。

知心海内向来少，解手天涯良独难。一笑不须论聚散，少焉吾亦跨归鞍。
句
杨逴（宋代）

前年蹭蹬一麾出，乃得凭轼汉水东。
西兴泊舟
陆游（宋代）

衰发不胜白，寸心殊未降。
避风留水市，岸帻倚船窗。
日上金熔海，潮来雪卷江。
登临数奇观，未易敌吾邦。
题人画扇十首
曹勋（宋代）

烟苞绿叶拥祥云，一种芳菲秀色新。
密蓓临风凝重露，横枝照眼觉浓春。
送汪太无道人
陆文圭（元代）

面带青山色，道人何处来。
一台县日月，两袖裹风雷。
铅鼎养活火，寒炉拨死灰。
出寻方外友，不语又空回。
锡杖泉
张士逊（宋代）

灵踪遗几载，卓锡在高岑。
妙法归何地，清泉流至今。
苔花生细细，云叶映沈沈。
桂魄皎清夜，分明六祖心。
过友人墅居
范镇（宋代）

翠树重重碧草齐，一丘真趣此衡栖。地盘山影春难老，门掩江声梦自迷。

闲结柳条思远道，静书花叶寄春题。人间乐事无时足，便倚兰干到日西。
落第南还晚泊黄牛村
何吾驺（明代）

两山断尽夕阳边，荡漾溪沙泊小船。石壑带云阴欲雨，茅檐笼树暝含烟。

新凉牛犊归桑薄，小满人家割麦田。何日数椽山里住，倦游空自忆林泉。
送周思道再知汉州三首
范祖禹（宋代）

两川相望各繁华，二牧蕃宣出一家。
衣绣聊为乡社宠，行看召节向天涯。
初酿
吕南公（宋代）

岁稔谷价卑，家家有新酿。诸邻皆屡醉，吾舍只空盎。

封书乞馀米，故旧不我相。淹旬乃分酬，如惫始赐杖。

搔然且湛炽，督迫薪火旺。衰迟念杯觞，伺立久肮脏。

夜闻觱沸韵，侧枕屡欣畅。朝来见浮蛆，喜气愈豪壮。

槽端乍流沥，指面已淫漾。肴蔬故稀荒，被服稍质当。

无宾与酬酢，引满自东向。须臾就醺酣，岂藉红粉唱。

人生但能醉，此外何足望。忧勤欲奚为，一誉抵千谤。

瓶罂幸未竭，吾盏且频康。回思冷醒时，愁寂可惩创。

隔墙闻酨气，涎活复嗟怅。非无毕公心，坚壁讵窥傍。

如今粗沾给，后得戒初丧。太息富贵间，平生易遗忘。
次韵和国信赵内翰北口见寄
韩琦（宋代）

时得不可失，时乎况得天。蔓图非易力，鸩毒是安眠。

庙胜两楹决，壶浆一檄传。临关休发咏，归议主当然。
林下书怀寄建州李频员外
曹松（唐代）

一从诸事懒，海上迹宜沉。
吾道不当路，鄙人甘入林。
云垂方觅鹤，月湿始收琴。
水石南州好，谁陪刻骨吟。
昭君怨·君王日深宫
李蓘（明代）

君王日深宫，贱妾末由见。
下阶一顾恩，犹使终身恋。
十二楼前花低头，深宫白日已先秋。
筚篥声高玉心死，燕支山冷朱颜愁。
朱颜日日非昔时，青海年年雁影迟。
乌孙公主汉家女，贱妾琵琶枉自悲。
梅花喜神谱·欲开八枝
宋伯仁（宋代）

骐骥无伯乐，尖轻徒竹披。
北台深雪裹，且读坡仙诗。
南乡子 锦堂碧落寿席
李俊民（金朝）

爽气逼人寒。相对溪堂雪后山。赖有忘年林下友，盘桓。

都把功名付等闲。

尽道好休官。况在黄柑紫蟹閒。天意不随人事改，平安。

愁莫能侵镜里颜。
遁迹
陆游（宋代）

遁迹荒村惯忍贫，秋毫不使丧其真。家居亦以古为鉴，事过始知天胜人。

临食致思方下箸，读书有得每书绅。放翁耄矣当知幸，布褐藜羹毕此身。
送人归清江省亲
吴当（元代）

远树惊寒线在衣，西风吹雪作花飞。清江碧嶂秋光里，不为鲈鱼也合归。
昨晚又捧五章尽含六义意转新而韵皆紧才益赡
李至（宋代）

自念平生谁得如，一家衣食喜盈余。
新开北户都缘竹，特搆南堂只为书。
已叹病来欢笑减，那堪老去往还疏。
谢他蓬岛神仙客，时下三清访陋居。
观鱼
杨万里（宋代）

老夫不奈热，跣足坐瓦鼓。临池观游鱼，定眼再三数。

鱼儿殊畏人，欲度不敢度。一鱼试行前，似报无他故。

众鱼初欲随，幡然竟回去。时时传一杯，忽忽日将暮。
次韵谢史提干见知
冯伯规（宋代）

呼得蜿蜒入小瓴，便能飞雨挟林坰。
油云顿失千山赤，丹篆尝腾一纸青。
汉节可眠知免旷，仙祠屡扣信通灵。
欲同此乐君西去，历想三峨旧所经。
寄游良臣五绝 其一
欧阳澈（宋代）

萤窗顾我绝韦编，砥节思齐叔度贤。谁念广文穷到骨，倾囊时与杖头钱。
诗送赵承之秘监鼎臣安抚邓州三首 其三
程俱（宋代）

潭潭内史府，侃侃东西录。当年得一士，众视惊刮目。

何殊致洪造，初不羡博育。林侯忽东归，怀宝媚幽独。

赵侯小腾骞，文采冠群玉。要之进退间，了不异兰菊。

因公怀若人，皎皎叹空谷。
次楼宗簿祷雨韵
陈宓（宋代）

君侯忧国念，食顷讵能忘。
尽变庖厨馔，全销燕寝香。
连朝成霭霭，中夜忽浪浪。
坐想溪十曲，恩波似个长。
宿渔浦
陆游（宋代）

东归剡曲只三程，旅泊还如万里行。
灯影动摇风不定，船声鼞鞳浪初生。
曳裾非复白头事，瞑目那求青史名。
归去若为消暮境，一蓑烟雨学春耕。
和柳子玉官舍十首之心适堂
黄庭坚（宋代）

一屏一榻无俗尘，左置枯桐右开易。
重门不闭谁往还，明月清风是相识。
泛湖
陆游（宋代）

白鹭双飞导我前，自疑身是水中仙。
放舟汉客樵风里，掷钓秦皇酒瓮边。
山寺云间传讲鼓，渔家浦口起炊烟。
个中得意君知否？买尽烟波不用钱。
冯元素挽诗 其二
项安世（宋代）

出塞千夫敌，还家一善人。闺门春穆穆，乡党晚恂恂。

字画清能谨，诗章秀以醇。略无边琐气，怀此最伤神。
土人腊蛙见饷为作此诗
沈与求（宋代）

此族知何族，生涯一废池。似能矜喜怒，那复辨官私。

暑雨浮萍闹，秋风牡菊迟。肯嫌同腊鼠，小嚼为纷披。
和韩子云韵留沈子寿
吴芾（宋代）

一雨连宵继日倾，岂容吾子语归程。
我为千里政方暇，子寓三年学已成。
要把老怀倾倒尽，忍令别恨等闲生。
江城先自伤牢落，况失一时人物英。
临江仙·海棠香老春江晚
和凝（五代）

海棠香老春江晚，小楼雾縠涳濛。翠鬟初出绣帘中，麝烟鸾佩惹苹风。
碾玉钗摇鸂鶒战，雪肌云鬓将融。含情遥指碧波东，越王台殿蓼花红。
寓水仙宫夜半听南汇叶叟隔屋弹琵琶诗以赠之
姚燮（清代）

庭角双梧桐，叶落无一剩。何以夜半秋风生，索索如喧万荷柄。

使我揽衣起，重剔残灯明。灯光上壁苔气青，壁势欲动心摇旌。

飒然忽中止，桂阁瑶鸾堕烟死。砉然还一挑，碧天苍鹘搴虹旓。

灵妃窈然逝，竹影潇湘有云闭。天女珊然来，群星布网银河开。

一指但作四五抹，一韵能转千百回。不知弹者何所喜，心曲缠绵托兰芷。

不知弹者何所愁，泻此痛泪倾河流。我心不著愁与喜，胡为与乐其乐忧其忧？

电轮电毂芙蓉辀，龙螭扇盖天吴斿，何不使我之梦蓬莱游？

吁嗟乎，此技虽为贱者事，能感人情有诗意。我无长技惟学诗，不如尔技能入时。

堂下少年三十辈，袖金置酒来尔师。尔院华灯闭深幕，吾屋灯疏静萧索。

吾心已若夜啼乌，尔曲毋弹白翎雀。明朝拉尔登城头，环城皆海城为舟。

尔以曲娱我，我以诗尔酬。曲终写以海峰碧，诗成投之海水流。

舞乎仙仙兮髯修修，仙之人兮不可留。绿华双成抱琴瑟，遥遥待尔昆崙邱。
杂咏一百首·曹腾
刘克庄（宋代）

费亭侯在日，乱已有萌芽。
养得螟蛉种，犹能覆汉家。
归思寓郡望姓氏
张煌言（明代）

兵甲破天来，丘樊亦改气；中田一挥手，十年悲捐弃。

晞发扶桑一，希踪渺无俪；胡为岁寒心，古今迥自异？

弦月挂霜空，玄禽没云际；伥伥叹余行，人生竟安寄！

交游渐已乖，父书将终废；幼徲俨成行，刀环徒萦系！

等身五岳间，寸土焉留滞？睹物起离情，目断归鸿去。
菩萨蛮

舒亶（宋代）

忆曾把酒赏红翠。无腰柳弱歌声细。纵马杏园西。归来香满衣。

宝车空犊驻。事逐孤鸿去。搔首立江干。春萝挂暮山。
叶晦之送蔷薇栽仍贻诗因以韵和
孔平仲（宋代）

曾约种花为主人，花开犹在隔年春。只应未赏君先去，自是芙蓉幕下宾。
沣水
张蕣（清代）

淼淼烟波入画图，黄鱼白鸟泛青蒲。千家茅屋临流水，十里香粳在镜湖。
陈君美许仲和赴省病不能出饯以二绝句
陈造（宋代）

何人把酒送扬舲，定复从容柳下亭。
共说归时柳阴合，与君衫色闹青青。
以嗜酒爱风竹卜居此林泉为韵作十小诗 其九
方岳（宋代）

彭殇同此躯，颜蹠同此心。哀哉宇宙间，群生政林林。
句
郑如几（宋代）

看朱成碧醉中眼，施粉太白尊前人。
韩提舶饯行致语口号
洪适（宋代）

激浊扬清有渭泾，鞭鸾归去侍天庭。文星持节光南斗，巨翼摩空击北溟。

黄木湾头波湛碧，阳关声里柳吹青。莫辞更尽一杯酒，明日相思过短亭。
舟行值雨
管棆（清代）

前山槎丫如转磨，后山偃蹇还伏卧。须臾四山云气生，云阴全伏天公作。

萧萧入水纹渐多，飒飒打篷声愈大。蜻蜓舟中小于叶，缩脚挛腰但跛坐。

陈言一编犹在手，吟声欲与滩声和。冷烟积灶炊芜菁，兀兀枯篷忍昏饿。

流萤草际知几点，啼鹃峡中刚一个。丈夫遭遇不可料，好景良时何闷过。

倒回江水洗寒云，张帆笑指青天破。
寄题梅坛
蒋之奇（宋代）

昔我承乏江西官，豫章圣迹无不观。如何复有此遗恨，独我不到梅仙坛。

梅仙坛在丰城界，真风爽气埃尘外。当年补尉向南昌，才誉虽高官未大。

汉成帝时纲纪坏，先生谏书至于再。前擢王章矫曲朝，戮及妻子雠党快。

群臣知非不敢争，遂令天下言为诫。乌乎此语诚甚危，讥切权强何慷慨。

借令触突倖臣牙，嗜一羁单未为害。公卿大臣噤不吐，彼为私谋安足怪。

正人在下吁可悲，变名吴市复谁知。元丰敕书为旌表，故故丹井存遗基。

寿春真人锡显号，称其高蹈与俗遗。先生虽不遇于昔，而遇于今蒙奖饬。

令丞作书誉忠直，潜德幽光辉无极。
训蒙绝句 其二
朱熹（宋代）

义兼礼智由仁出，接物当先主在仁。方由四端随用发，譬之四序始于春。
江城子 感旧
倪瓒（元代）

窗前翠影湿芭蕉。雨潇潇。思无聊。梦入故园，山水碧迢迢。依旧聊年行乐地，香径杳，绿苔饶。沉香火底坐吹萧。忆妖娆。想风标。同步芙蓉，花畔赤阑桥。渔唱一声惊梦觉，无觅处，不堪招。
元旦二首
郑刚中（宋代）

正月烧灯夜，封川转觉幽。
十分凭月色，数点照城头。
俗习那知陋，安陵谅不愁。
家家松火畔，舂米未曾休。
泛兰舟·萧萧乌帽黄衫
王质（宋代）

萧萧乌帽黄衫。烟水拍云岩。风清月白，一双碧眼莹秋潭。四海九州，茫茫东北，渺渺西南。松霜杉露毵毵。

龙门隔如参井，青城佳气与天参。蔽山充野，牡丹红外茯苓甘。鹤顶凝丹，隙驹蹀躞，尽百年闲。乾坤云海风帆。谯名定，涪陵人。受道于伊川。后弃乡里，隐河洛。复归蜀，居青城之老人村，至今尚存。
太息二首
陆游（宋代）

太息重太息，吾行无终极。冰霜迫残岁，鸟兽号落日。

秋砧满孤迫，枯叶拥破驿。白头乡万里，堕此虎豹宅。

道边新食人，膏血染草棘。平生铁石心，忘家思报国。

即今冒九死，家国两无益。中原久丧乱，志士泪横臆。

切勿轻书生，上马能击贼。
中都之嘉会门陈亦颜为堂曰城南书院取韩文公符读书意也 其四
曾丰（宋代）

客来草草治杯盘，道与家人勿惮烦。但要陶泓毛颖在，未为无以遗儿孙。
寄崇梵僧（崇梵寺近东阿覆釜村）
王维（唐代）

崇梵僧，崇梵僧，秋归覆釜春不还。落花啼鸟纷纷乱，

涧户山窗寂寂闲。峡里谁知有人事，郡中遥望空云山。
秋日杂感客吴中作·其三
陈子龙（明代）

万木凋伤叹式微，何人犹与赋无衣。
繁箱皓月阴虫切，画角清笳旅雁稀。
阮籍哭时途路尽，梁鸿归去姓名非。
南方尚有招魂地，日暮长歌学采薇。
次崔世兴西郊韵
邵宝（明代）

炎风吹雨满山阳，正想西园七月凉。医国自知投药苦，登山犹怪赋诗忙。

篇章独得君多有，几杖相从我亦尝。抚卷匆匆又陈迹，江湖回首寸心长。
和平父游紫霄韵二首 其二
林希逸（宋代）

诸贤盛气趋华毂，一老閒吟乐考槃。旧友醉乡祇白堕，新衔散地号黄冠。

束刍已了林宗吊，孤石因陪子美看。绝顶洪崖肩可拍，乘风何许觅还丹。
晚留凤州
王勃（唐代）

宝鸡辞旧役，仙凤历遗墟。去此近城阙，青山明月初。
合妙斋二首 其二
释德洪（宋代）

未饶拄杖挑山衲，差胜袈裟裹草鞋。吹面谷风冲虎过，归来松雨撼空斋。
秋香径
谢复（明代）

山气秋更清，山花秋亦好。芳馨袭人衣，俯首拾瑶草。
奉和太子纳妃太平公主出降
任希古（唐代）

帝子升青陛，王姬降紫宸。星光移杂珮，月彩荐重轮。

龙旌翻地杪，凤管飏天滨。槐阴浮浅濑，葆吹翼轻尘。
楼中即目次大侄女韵
姚允迪（清代）

断虹收宿雨，野色卷帘浮。风起孤村暮，烟深远树秋。

山光明日脚，帆影破潮头。想得凭阑处，吟情一倍幽。
陈再有诗诮梅开晚对酬
李复（宋代）

漠漠飞香散不收，无言对客似含羞。
虽非雪里孤根暖，却免黄时细雨愁。
争意竞先多浅俗，高情持重自风流。
一株又见垂垂发，肯学江边取次休。
游洪范池与刘文正
黄哲（元代）

洞门斜日照金潭，千尺藤萝挂石龛。骑马独来高处望，满山松柏似江南。
官满将见舍弟
强至（宋代）

三岁别吾弟，今归心始降。
从兹得安寝，无梦过重江。
预验鹊音喜，行看雁影双。
西湖犹可泛，酤酒市羊羫。
茅林八景为姜太守题 其一 大山拥翠
张吉（明代）

芳草蘧蘧蝶梦，碧云杳杳鸡声。恰好幽人睡起，一来一往心情。
望江寺
梁有年（明代）

江皋小队驻双旌，磴道盘纡入化城。沧海涛声喧几席，义州山色落檐楹。

吟怀好为春风畅，远裔常沾德政平。赏胜不知清昼永，烟村送瞑野舟横。
渔家傲·天接云涛连晓雾
李清照（宋代）

天接云涛连晓雾，星河欲转千帆舞。仿佛梦魂归帝所。闻天语，帆勤问我归何处。
我报路长嗟日暮，学诗谩有惊人句。九万里风鹏正举。风休住，蓬舟吹取三山去！
题城南书院三十四咏
张栻（宋代）

莫道闲中一事无，闲中事业有工夫。
闭门清昼读书罢，扫地焚香到日晡。
好事近（次曹提管春行）
洪咨夔（宋代）

二十四番风，才见一番花鸟。已是有人春瘦，正远山横峭。

踏青底用十分晴，半阴晴方好。深院日长睡起，又海棠开了。
和李少卿游北湖六首
李新（宋代）

碧摇虹影桥横水，翠漏林光日薄山。
本绝机心成野步，却惊鸥鹭不知还。